Tibetaans met Engelse onderskrifte
Met: Karma Tensing; Nyama Lama; Thilen Lhondup; Lhakpa Tsamchoe
Draaiboek: Nathalie Azoulai en Olivier Dazat
Dink aan die rolprente waarin die skoonheid van die landskap jou amper sterker meegevoer het as die verhaal self: Out of Africa, The horse whisperer, en vele, vele meer. Die Nepalese prent Himalaya staan sy plek stewig vol in hierdie geselskap. Die asemrowende landskap van die hoogste bergreeks op die planeet is hier nie bloot n muurpapiereffek nie: dit vorm die verhaal tot in sy wortels.
Himalaya was een van die genomineerdes in die Beste Vreemdetaal Film-kategorie van vanjaar se Oscars. Ten spyte van die subtitel (Die kinderjare van n hoofman) is dit nie een van die soet, genotvolle buitelandse prente (Kolya, Children of heaven) wat dikwels benoem en bekroon word nie. n Sterk verhaal vol argetipiese patrone en karakters word vertel.
Wanneer die leier van die jak-karavaan sterf, weier sy pa om hom te laat opvolg deur die jong, charismatiese Karma, grotendeels omdat Karma nie die nodige respek betoon vir die invloed wat die godsdienstige leiers, die lamas, op praktiese besluite het nie. Karma vertrek te vroeg, voor die veilige datum wat aangewys is, en neem die meeste van die jonger garde met hom saam. Hul missie is om die sout wat hulle versamel het, in die meer vrugbare valleie ver onder hulle te gaan ruil vir graan en ander voorrade. Die ou man, Tinle, vertrek op die korrekte datum met n groep oues, sy tweede seun wat n lama en talentvolle skilder is en nog nooit iets so uitdagends soos n handelsekspedisie meegemaak het nie. Ook in die groep is Tinle se weduwee-skoondogter en haar seuntjie, wat geleer moet word om sy pa te kan opvolg.
Aangesien die verhaal so sterk rus op eeue-oue meesternarratiewe, en omdat dit eintlik enige plek op aarde kan afspeel (en ons het dit al in ander landskappe en kulture gesien), kom dit bekend voor. Maar die varsheid daarvan in hierdie omgewing, die oortuigende manier waarop dit vertolk word deur mense wat minstens nog nooit toneel gespeel het nie, selfs al het hulle al kameras en dinge gesien, en die ho�graad produksiewaardes van die Franse span wat die prent vervaardig het, maak daarvan n plesier.
Himalaya vertel n pakkende verhaal op n puik manier, en op die koop toe maak dit n nuwe w�reld vir die kyker oop. Sterk aanbeveel vir kykers wat van meevoerende stories hou, en ook vir rolprentreisigers.